เอ็กโก้ซื้อโรงไฟฟ้าถ่านหินฟิลิปปินส์
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
17 ส.ค. 2554

เท6.4พันล้านถือหุ้นเกิน50% ‘TTCL’พร้อมลุยงานตปท.
โพสต์ทูเดย์ — ผลิตไฟฟ้าทุ่มเงินกว่า 6,000 ล้านบาท รุกถือหุ้นโรงไฟฟ้าถ่านหินที่ฟิลิปปินส์เป็น 52.12%
นายวินิจ แตงน้อย กรรมการผู้จัดการ บริษัท ผลิตไฟฟ้า (EGCO) เปิดเผยว่า คณะกรรมการบริษัทมีมติเอกฉันท์เห็นชอบการซื้อหุ้นทั้งหมด 100% ใน Ogden Power Development Cayman Inc. (OPDCI) และ Covanta Philippines Operating Inc. (CPOI) หรือโครงการ Quezon จาก Covanta Energy International Investments Ltd. (CEIIL) ในราคา 215 ล้านเหรียญสหรัฐ หรือประมาณ 6,450 ล้านบาท ทำให้บริษัทถือหุ้น Quezon Power (Philippines) Limited Co., (QPL) เพิ่มขึ้นจาก 26% เป็น 52.125% คาดว่าการซื้อขายหุ้นจะแล้วเสร็จในไตรมาสแรกปีหน้า
สำหรับ QPL เป็นเจ้าของโรงไฟฟ้าถ่านหิน Quezon ขนาดกำลังการผลิตสุทธิ 460 เมกะวัตต์ รวมทั้งสายส่งวงจรคู่ขนาด 230 กิโลโวลต์ ความยาว 31 กม. และอุปกรณ์ที่เกี่ยวข้องในจังหวัดเควซอน ประเทศฟิลิปปินส์
ด้านนายสุวิทย์ มโนมัยยานนท์ กรรมการและรองประธานเจ้าหน้าที่บริหารอาวุโสฝ่ายขาย บริษัท โตโยไทย คอร์ปอเรชั่น (TTCL) เปิดเผยว่า บริษัทได้ลงนามเป็นพันธมิตรกับบริษัท ชิโยดะ คอร์ปอเรชั่น หลังเข้ามาถือหุ้นในสัดส่วน 7% หรือ 33.6 ล้านหุ้น เพิ่มศักยภาพการแข่งขัน ขยายธุรกิจสู่โครงการก่อสร้างระดับโลก และเพิ่มโอกาสได้งานต่างประเทศกว่า 5 หมื่นล้านบาท
ชิโยดะฯ เป็นผู้รับเหมา ระดับ 2 ของโลก และเป็น 1 ใน 50 สุดยอดบริษัทของเอเชีย โดยได้รับงานวิศวกรรมรับเหมาครบวงจรขนาดใหญ่ทั่วโลก
ทั้งนี้ รายได้ในงวด 6 เดือนแรกปีนี้ประมาณ 40,610 ล้านบาท และมีกำไรสุทธิ 1,047 ล้านบาท โดยเป็นงานในต่างประเทศถึง 50% โดยเฉพาะงานสร้างโรงแยกก๊าซ และโรงกลั่นน้ำมันในตะวันออกกลาง
ปัจจุบัน TTCL มีผู้ถือหุ้นต่างชาติ เพิ่มขึ้นเป็น 49% ของทุนเรียกชำระแล้ว โดยมีพันธมิตรญี่ปุ่นระดับโลก 2 รายที่ถือหุ้นอยู่ คือ บริษัท โตโย เอ็นจิเนียริง ซึ่งเป็นบริษัทแม่ที่ก่อตั้งบริษัท TTCL และบริษัท ชิโยดะฯ
“พันธมิตรใหม่จะเป็นประโยชน์ต่อบริษัทอย่างมีนัยสำคัญ เนื่องจากจะได้รับการถ่ายทอดเทคโนโลยีด้านวิศวกรรมขั้นสูง ช่วยเพิ่มศักยภาพในการสู้ตลาดงานก่อสร้างขนาดใหญ่ระดับโลก มูลค่าโครงการละกว่า 1.5 หมื่นล้านบาท โดยตั้งเป้าหมายเพิ่มสัดส่วนงานต่างประเทศ จาก 10% เป็น 50% ได้ ภายใน 5 ปี เนื่องจากมีอัตรากำไรสุทธิสูงกว่า และทำให้ TTCL บรรลุเป้าหมายในการขยายตลาดต่างประเทศได้รวดเร็วขึ้นเป็นภายใน 4 ปี”